CELEX: 32012D0764
Language: el
Date: 2012-12-06 00:00:00
Title: 2012/764/ΕΕ: Απόφαση του Συμβουλίου, της 6ης Δεκεμβρίου 2012 , σχετικά με το αίτημα της Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν όσον αφορά την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον χώρο Ελευθερίας, Ασφάλειας και Δικαιοσύνης

11.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/48
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 6ης Δεκεμβρίου 2012
   σχετικά με το αίτημα της Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν όσον αφορά την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον χώρο Ελευθερίας, Ασφάλειας και Δικαιοσύνης
   (2012/764/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη το άρθρο 4 του πρωτοκόλλου (αριθ. 19) σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης (εφεξής «το πρωτόκολλο Σένγκεν»),
   Έχοντας υπόψη το αίτημα που διαβίβασε η κυβέρνηση της Ιρλανδίας, με επιστολή της προς τον Πρόεδρο του Συμβουλίου στις 14 Μαρτίου 2012, προκειμένου να συμμετάσχει σε ορισμένες από τις διατάξεις του κεκτημένου του Σένγκεν, όπως επισημαίνεται στην εν λόγω επιστολή,
   Εκτιμώντας τα ακόλουθα:
   
               (1)
            
            
               Το Συμβούλιο, με την απόφαση 2002/192/ΕΚ (1), επέτρεψε στην Ιρλανδία να συμμετέχει σε ορισμένες από τις διατάξεις του κεκτημένου του Σένγκεν, σύμφωνα με τους όρους που καθορίζονται στην εν λόγω απόφαση.
            
         
               (2)
            
            
               Στις 25 Οκτωβρίου 2011, το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) αριθ. 1077/2011 (2) σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (εφεξής «ο Οργανισμός»).
            
         
               (3)
            
            
               Σύμφωνα με τον κανονισμό (ΕΕ) αριθ. 1077/2011, ο Οργανισμός είναι υπεύθυνος για τη λειτουργική διαχείριση του Συστήματος Πληροφοριών Σένγκεν δεύτερης γενιάς (SIS II), του Συστήματος Πληροφοριών για τις Θεωρήσεις (VIS) και του Eurodac και μπορεί, ενδεχομένως, να καταστεί υπεύθυνος για την προετοιμασία, την ανάπτυξη και τη λειτουργική διαχείριση άλλων Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης, βάσει σχετικής νομοθετικής πράξης, δυνάμει του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
         
               (4)
            
            
               Ο Οργανισμός έχει ενιαία νομική προσωπικότητα και διακρίνεται από την ενότητα της οργανωτικής και χρηματοοικονομικής του δομής. Προς τον σκοπό αυτό, και σύμφωνα με το άρθρο 288 της ΣΛΕΕ, ο Οργανισμός ιδρύθηκε με ενιαία νομοθετική πράξη, η οποία τυγχάνει εφαρμογής, στο σύνολό της, στα κράτη μέλη που δεσμεύονται από αυτήν. Τούτο αποκλείει τη δυνατότητα μερικής εφαρμογής του κανονισμού (ΕΕ) αριθ. 1077/2011 από την Ιρλανδία. Κατά συνέπεια, θα πρέπει να ληφθούν τα αναγκαία μέτρα ώστε να εξασφαλισθεί η εφαρμογή του κανονισμού (ΕΕ) αριθ. 1077/2011 στην Ιρλανδία, στο σύνολό του.
            
         
               (5)
            
            
               Το SIS II αποτελεί μέρος του κεκτημένου του Σένγκεν. Η δημιουργία, η λειτουργία και η χρήση του SIS II διέπονται από τον κανονισμό (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου (3) και την απόφαση 2007/533/ΔΕΥ του Συμβουλίου (4). Ωστόσο, η Ιρλανδία συμμετείχε μόνο στην έκδοση της απόφασης 2007/533/ΔΕΥ, η οποία αναπτύσσει τις διατάξεις του κεκτημένου του Σένγκεν που αναφέρονται στο άρθρο 1 στοιχείο α) σημείο ii) της απόφασης 2002/192/ΕΚ.
            
         
               (6)
            
            
               Το VIS αποτελεί επίσης μέρος του κεκτημένου Σένγκεν. Η Ιρλανδία δεν συμμετείχε στην έκδοση της απόφασης 2004/512/ΕΚ, (5) του κανονισμού (ΕΚ) αριθ. 767/2008 (6) και της απόφασης 2008/633/ΔΕΥ (7) που διέπουν τη δημιουργία, τη λειτουργία ή τη χρήση του VIS, ούτε δεσμεύεται από αυτούς.
            
         
               (7)
            
            
               Το Eurodac δεν αποτελεί μέρος του κεκτημένου Σένγκεν. Η Ιρλανδία συμμετείχε στην έκδοση του κανονισμού (ΕΚ) αριθ. 2725/2000 (8), που διέπει τη δημιουργία, τη λειτουργία και τη χρήση του Eurodac, και δεσμεύεται από αυτόν. Εντούτοις, στο βαθμό που οι διατάξεις του κανονισμού (ΕΕ) αριθ. 1077/2011 αφορούν το Eurodac, σύμφωνα με τα άρθρα 1 και 2 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Ιρλανδία δεν συμμετείχε στη θέσπιση του κανονισμού (ΕΕ) αριθ. 1077/2011 και, συνεπώς, δεν δεσμεύεται από αυτόν ούτε υπόκειται στην εφαρμογή του.
            
         
               (8)
            
            
               Σύμφωνα με το άρθρο 4 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, η Ιρλανδία κοινοποίησε στην Επιτροπή και στο Συμβούλιο, με επιστολές της 14ης Μαρτίου 2012, την πρόθεσή της να αποδεχθεί τις διατάξεις του κανονισμού (ΕΕ) αριθ. 1077/2011 που αφορούν το Eurodac.
            
         
               (9)
            
            
               Σύμφωνα με τη διαδικασία που προβλέπεται στο άρθρο 331 παράγραφος 1 της ΣΛΕΕ, η Επιτροπή επιβεβαίωσε με την απόφαση C(2012) 4881, της 18ης Ιουλίου 2012, την εφαρμογή του κανονισμού (ΕΕ) αριθ. 1077/2011 στην Ιρλανδία όσον αφορά τις διατάξεις του για το Eurodac. Η εν λόγω απόφαση προβλέπει ότι ο κανονισμός (ΕΕ) αριθ. 1077/2011 θα πρέπει να τεθεί σε ισχύ για την Ιρλανδία κατά την ημερομηνία έναρξης ισχύος της απόφασης του Συμβουλίου σχετικά με το αίτημα της Ιρλανδίας για τη συμμετοχή της στις διατάξεις του κανονισμού (ΕΕ) αριθ. 1077/2011 σχετικά με το SΙS ΙΙ, όπως διέπεται από τον κανονισμό (ΕΚ) αριθ. 1987/2006, και με το VIS.
            
         
               (10)
            
            
               Δεδομένου ότι, κατόπιν της έκδοσης της απόφασης C(2012) 4881 της Επιτροπής, πληρούται η πρώτη προϋπόθεση για τη συμμετοχή της Ιρλανδίας στις διατάξεις περί Eurodac του κανονισμού (EE) αριθ. 1077/2011, και, με δεδομένη τη μερική συμμετοχή της στις περί SIS II διατάξεις, η Ιρλανδία έχει το δικαίωμα να συμμετέχει στις δραστηριότητες του Οργανισμού, στον βαθμό που ο Οργανισμός είναι υπεύθυνος για τη λειτουργική διαχείριση του SIS II, όπως διέπεται από την απόφαση 2007/533/ΔΕΥ του Συμβουλίου, και τη λειτουργική διαχείριση του Eurodac.
            
         
               (11)
            
            
               Η Ιρλανδία, μεριμνώντας για τη διασφάλιση της συμμόρφωσης με τις Συνθήκες και τα εφαρμοστέα πρωτόκολλα, καθώς και, παράλληλα, για τη διασφάλιση της ενότητας και συνοχής του κανονισμού (ΕΕ) αριθ. 1077/2011, ζήτησε, με επιστολή της 14ης Μαρτίου 2012, να συμμετάσχει στον εν λόγω κανονισμό δυνάμει του άρθρου 4 του πρωτοκόλλου Σένγκεν, στον βαθμό που ο Οργανισμός είναι υπεύθυνος για τη λειτουργική διαχείριση του SIS II, όπως διέπεται από τον κανονισμό (ΕΚ) αριθ. 1987/2006, και τη λειτουργική διαχείριση του VIS.
            
         
               (12)
            
            
               Το Συμβούλιο αναγνωρίζει το δικαίωμα της Ιρλανδίας να υποβάλει αίτημα για συμμετοχή στον κανονισμό (ΕΕ) αριθ. 1077/2011, σύμφωνα με το άρθρο 4 του πρωτοκόλλου Σένγκεν, στον βαθμό που η Ιρλανδία δεν συμμετέχει στον εν λόγω κανονισμό, για άλλους λόγους.
            
         
               (13)
            
            
               Η συμμετοχή της Ιρλανδίας στον κανονισμό (ΕΕ) αριθ. 1077/2011 δεν επηρεάζεται από το γεγονός ότι, επί του παρόντος, η Ιρλανδία δεν συμμετέχει, ούτε μπορεί να συμμετάσχει, στις διατάξεις του κεκτημένου του Σένγκεν σχετικά με την ελεύθερη κυκλοφορία υπηκόων τρίτων χωρών, την πολιτική για τις θεωρήσεις και τη διέλευση προσώπων από τα εξωτερικά σύνορα των κρατών μελών. Ο κανονισμός (ΕΕ) αριθ. 1077/2011 περιέχει, κατά συνέπεια, ειδικές διατάξεις που αντανακλούν την ειδική θέση της Ιρλανδίας, ιδίως σε ό,τι αφορά τα περιορισμένα δικαιώματα ψήφου στο διοικητικό συμβούλιο του Οργανισμού.
            
         
               (14)
            
            
               Η μεικτή επιτροπή, η οποία συστάθηκε δυνάμει του άρθρου 3 της συμφωνίας της συναφθείσας από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν (9), έχει ενημερωθεί ως προς την προετοιμασία της παρούσας απόφασης σύμφωνα με το άρθρο 5 της εν λόγω συμφωνίας.
            
         
               (15)
            
            
               Η μεικτή επιτροπή, η οποία συστάθηκε δυνάμει του άρθρου 3 της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (10), έχει ενημερωθεί ως προς την προετοιμασία της παρούσας απόφασης σύμφωνα με το άρθρο 5 της εν λόγω συμφωνίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σε συνέχεια της απόφασης 2002/192/ΕΚ, η Ιρλανδία συμμετέχει στον κανονισμό (ΕΕ) αριθ. 1077/2011 σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον χώρο Ελευθερίας, Ασφάλειας και Δικαιοσύνης, στον βαθμό που αφορά τη λειτουργική διαχείριση του Συστήματος Πληροφοριών για τις Θεωρήσεις (VIS) και των μερών του Συστήματος Πληροφοριών Σένγκεν δεύτερης γενιάς (SIS II), στα οποία η Ιρλανδία δεν συμμετέχει.
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 6 Δεκεμβρίου 2012.
      
         
            Για το Συμβούλιο
         
         
            Ο Πρόεδρος
         
         Λ. ΛΟΥΚΑ
      
   
   
      (1)  ΕΕ L 64 της 7.3.2002, σ. 20.
   
      (2)  ΕΕ L 286 της 1.11.2011, σ. 1.
   
      (3)  ΕΕ L 381 της 28.12.2006, σ. 4.
   
      (4)  ΕΕ L 205 της 7.8.2007, σ. 63.
   
      (5)  Απόφαση 2004/512/ΕΚ του Συμβουλίου, της 8ης Ιουνίου 2004, για τη δημιουργία του Συστήματος Πληροφοριών για τις Θεωρήσεις (VIS) (ΕΕ L 213 της 15.6.2004, σ. 5).
   
      (6)  Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (κανονισμός VIS) (ΕΕ L 218 της 13.8.2008, σ. 60).
   
      (7)  Απόφαση 2008/633/ΔΕΥ του Συμβουλίου, της 23ης Ιουνίου 2008, σχετικά με την πρόσβαση στο Σύστημα Πληροφοριών για τις Θεωρήσεις (VIS) των εντεταλμένων αρχών των κρατών μελών καθώς και της Ευρωπόλ, προς αναζήτηση δεδομένων για την πρόληψη, εξακρίβωση και διερεύνηση τρομοκρατικών πράξεων και άλλων σοβαρών αξιόποινων πράξεων (ΕΕ L 218 της 13.8.2008, σ. 129).
   
      (8)  Κανονισμός (ΕΚ) αριθ. 2725/2000 του Συμβουλίου, της 11ης Δεκεμβρίου 2000, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή της σύμβασης του Δουβλίνου (ΕΕ L 316 της 15.12.2000, σ. 1).
   
      (9)  ΕΕ L 176 της 10.7.1999, σ. 36.
   
      (10)  ΕΕ L 53 της 27.2.2008, σ. 52.